Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од С.Ј. од Скопје, поднесена против Општина Кавадарци, по предметот Барање за пристап до информации од јавен карактер, на 07.11.2022 година, го донесе следното

**Р Е Ш Е Н И Е**

1. Жалбата изјавена од С.Ј. од Скопје , поднесена против Општина Кавадарци, заведена во Агенцијата под бр.08-271 на 21.10.2022 година по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, С.Ј. од Скопје на 30.09.2022 година, преку електронска пошта, поднел Барање за пристап до информации од јавен карактер до Општина Кавадарци, со кое побарал да му се достават следните информации:

“1. Дали Т.Д. од Кавадарци, со адреса на живеење ул.„....“ има поднесено Барање за утврдување на статус на бесправно изграден објект за следнава катастарска парцела:

* КП бр.10890, број на зграда 1, Викано место/улица Ѓ.Салај, план 9, скица 57, Катастарска култура ЗПЗ, класа 0, во површина од 103 м2, со право на користење на изградено градежно земјиште врз кое постои зграда?
1. Дали Општина Кавадарци има донесено Решение по горенаведеното барање и доколку е донесено такво решение истото да ми се достави.“

 Постапувајќи по наведеното Барање, Имателот на информации на 13.10.2022 година, до Барателот доставил Известување бр.23-6220/2 од 07.10.2022 година, во кое наведува дека: “ ...Барањето се уважува, со следново Образложение: Според Закон за слободен пристап до информации од јавен карактер, член 4 и член 12, правото на пристап се уважува. Според Закон за слободен пристап до информации од јавен карактер, член 3 став 2, се утврди дека бараната информација не е информација од јавен карактер. Според горенаведеното Ве упатуваме, дека согласно законските прописи имате право да поднесете писмено барање до архива на Општина Кавадарци, кое нема да биде барање на информации од јавен карактер, а врз основа на тоа да добиете соодветен одговор“.

Незадоволен од наведеното Известување, Барателот на информацијата, на 21.10.2022 година поднесе Жалба до Агенцијата, заведено во Агенцијата под бр.08-271. Во Жалбата е наведено дека: „...Имателот постапил спротивно на членот 20 и до барателот не достави решение согласно законот туку само достави паушално Известување, со кое не ги достави бараните информации ...“.

Агенција, преку е-маил заведен под бр.08-271 од 26.10.2022 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

 Постапувајќи по барањето од Агенцијата, Имателот на информации достави Допис заведен во Агенцијата под бр.08-271, во прилог го достави Решението бр.23-6220/4 од 01.11.2022 година, со кое се одбива Барањето за слободен пристап до информации од јавен карактер. Во Образложението на решението е наведено: “...Во текот на постапката по барањето, разгледувајќи ги наводите изнесени во истото, службеното лице во Општина Кавадарци за слободен пристап до информации од јавен карактер изврши контакти со имателите на информации и утврди дека информацијата која што се бара, дали предметната катастарска парцела, горенаведеното лице има поднесено барање за утврдување правен статус на бесправно изграден објект и дали е донесено решение при истото, **НЕ Е** информација од јавен карактер, имајќи во предвид дека предмет на барањето е информација со која се засега во правниот интерес на субјектот за кој се бара информацијата, имајќи во предвид дека управните акти во оваа постапка се еднократни акти, кои произлегуваат од однос барател надлежен орган. Исто така доставата на управниот акт претставува информација која **НЕ Е** од јавен карактер, бидејќи истиот содржи податоци за матичниот број на барателот и истото претставува исправа за правен основ за да се запише објектот и правото на сопственост на истиот во јавната книга во која се запишуваат правата на недвижностите. Доколку информацијата е потребна во постапка пред надлежен орган по службена должност може да ја побара и да ја добие информацијата. Исто така, согласнозаконските прописи, доколку барателотима полномошно застапување на лицето за кое бара информација, може да достави општо барање до општината, кое нема да биде од јавен карактер и со приложување на документот за истото, да ја добие информацијата. Според спроведениот Тест на штеност, дали обезбедувањето на информацијата може да предизвика штета на заштитениот интерес на лицето за кое се бара информацијата, се процени дека доколку се објави информацијата јавно, може да предизвика штета на заштитениот интерес на лицето, дотолку повеќе што со Решението се запишува бесправен објект и право на сопственост на истиот и во корист на определено физичко лице со внесување на сите лични податоци од истиот. Во овој случај, јавниот интерес не преовладува над приватниот интерес на барателот на информацијата ...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Во врска со образложението во Решението бр.23-3220/4 од 01.11.2022 година, Агенцијата му укажува на имателот на информации и на следното:

Барање за пристап до информации од јавен карактер може да се одбие **само** во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен **задолжителен Тест на штетност**, регулиран во член 3 став 1 алинеја 6 и член 6 став 3 од Законот за слободен пристап до информации од јавен карактер.

Доколку, евентуално, бараните информации содржат лични податоци кои можат да се прикријат, Имателот на информации постапува согласно член 6 став 4 од Законот за слободен пристап до информации од јавен карактер, каде е утврдено дека: „ако документот или негов дел содржи информации од ставот 1 на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“. Воедно, потребно е да биде образложен тестот на штетност за тоа дека последиците врз интерсот кој се заштитува се поголеми од јавниот интерес утврден согласно член 3 став 1 алинеја 7 од Законот за слободен пристап до информации од јавен карактер.

Што се однесува до наводите на Имателот на информации, дека **“бараната информација не е информација од јавен карактер “**, Агенцијата му укажува на Имателот на информации за следното:

Согласно член 3 алинеја 2 од Законот за слободен пристап до информации од јавен карактер **„информација од јавен карактер“** е информација во која било форма што ја создал или со која располага имателот на информацијата согласно со неговите надлежности.

Во конкретниот случај, побараните информации не можат да бидат исклучок од Законот за слободен пристап до информации од јавен карактер, бидејќи произлегуваат од надлежноста на Имателот на информации и не спаѓат во исклучоците од членот 6 став 1 од истиот Закон.

Согласно член 25 од Законот за слободен пристап до информации од јавен карактер, Имателот на информација со решение може во целост или делумно да го одбие барањето, ако утврди дека бараната информација е информација од членот 6 став (1) од овој закон, имајќи го предвид резултатот од спроведениот тест на штетност.

Во врска со наводите на Имателот на информации дека: “согласно законските прописи имате право да поднесете писмено барање до архива на Општина Кавадарци, кое нема да биде барање на информации од јавен карактер, а врз основа на тоа да добиете соодветен одговор“, Агенцијата смета дека Општина Кавадарци располага со бараната информација и истата треба да му ја достави на Барателот на информации.

Во интерес на јавниот карактер, Имателот на информации согласно член 10 од Законот за слободен пристап до информации од јавен карактер е должен да ја информира јавноста преку својата интернет страница, како и други информации кои произлегуваат од надлежноста и работата на имателот на информацијата.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

 **Пламенка Бојчева**